石井
作者：葉夢得
朝代：宋

paragraphs: 神龍傲幽蟄，睡美得所安。
宇宙豈不廣，斂收寄深蟠。
不知九地藏，何似海濱寬。
謾作無底竇，言依小巑岏。
微流出紺地，碧玉儲清寒。
亂木共蒼翠，佛宮蔭檀欒。
寧懷帝者家，未暇排雲端。
油雲有時去，霧雨森濛漫。
聊從老農戲，旱魃不可干。
客行度嵌巖，塵土疲跨鞍。
願借壁間瓢，一飲凉肺肝。